Broj: 711-I-622-M-85/22-02-17

Zagreb, 16. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Domagoja Orlića, ravnatelja Zavoda za prostorno uređenje Sisačko-moslavačke županije,** za davanjem mišljenja Povjerenstva, na 159. sjednici, održanoj 16. veljače 2022., daje sljedeće:

**MIŠLJENJE**

1. **Sukladno članku 18. stavku ZSSI/21-a, obveznik Domagoj Orlić, ravnatelj Zavoda za prostorno uređenje Sisačko-moslavačke županije, može za vrijeme obnašanja navedene dužnosti biti član Upravnog vijeća Županijske uprave za ceste Sisačko moslavačke županije, jer je navedena ustanova proglašena pravnom osobom od posebnog interesa za Sisačko-moslavačku županiju, ali bez prava na naknadu u ovoj ulozi, osim prava na naknadu putnih i drugih opravdanih troškova.**
2. **Upućuje se obveznika da u roku od 60 dana od dana stupanja ZSSI/21-a na snagu, odnosno od 25. prosinca 2021., sukladno članku 8. stavku 1. ZSSI/21-a, razriješi okolnost primanja naknade za obavljanje funkcije člana Upravnog vijeća Županijske uprave za ceste Sisačko moslavačke županije.**

Obrazloženje

Zahtjev za davanjem mišljenja Povjerenstva podnio je Domagoj Orlić, ravnatelj Zavoda za prostorno uređenje Sisačko-moslavačke županije. U knjigama ulazne pošte Povjerenstva zahtjev je zaprimljen 14. veljače 2022. pod poslovnim brojem 711-U-2815-M-85/22-01-1, povodom kojeg se vodi predmet broj M-85/22.

Člankom 3. stavkom 1. podstavkom 64. ZSSI/21-a propisano je da su ravnatelji županijskih zavoda za prostorno uređenje odnosno zavoda Grada Zagreba obveznici u smislu navedenog zakona, stoga je Domagoj Orlić, za kojeg je uvidom u podatke sudskog registra Trgovačkog suda u Zagrebu utvrđeno da obnaša dužnost ravnatelja Zavoda za prostorno uređenje Sisačko-moslavačke županije, osnovanog kao ustanove, dužan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je zaposlen na radnom mjestu ravnatelja navedene ustanove te da je član Upravnog vijeća Županijske uprave za ceste Sisačko moslavačke županije, za što prima naknadu.

Obveznik traži mišljenje može li nakon stupanja ZSSI/21-a na snagu biti član Upravnog vijeća Županijske uprave za ceste Sisačko moslavačke županije uz primanje naknade i napominje da mu je 2. veljače 2022. isplaćena naknada za siječanj 2022. te traži uputu za postupanje.

Uvidom u podatke sudskog registra Trgovačkog suda u Zagrebu utvrđeno je da je Županijska uprave za ceste Sisačko moslavačke županije osnovana kao ustanova.

Uvidom u podatke Registra pravnih osoba od posebnog državnog interesa odnosno od posebnog interesa za jedinicu lokalne i područne (regionalne) samouprave, koji ustrojava Povjerenstvo, utvrđeno je da je Županijska uprava za ceste Sisačko-moslavačke županije proglašena pravnom osobom od posebnog interesa za Sisačko-moslavačku županiju odlukom od 18. ožujka 2013.

Sukladno članku 8. stavku 1. Zakona, obveznik je dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 18. stavkom 1. ZSSI/21-a propisano je da obveznici ne mogu biti članovi  upravnih vijeća ustanova.

Člankom 18. stavkom 2. ZSSI/21-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Obzirom da je Županijska uprava za ceste Sisačko-moslavačke županije ustanova od posebnog interesa za Sisačko-moslavačku županiju, utvrđeno je da postoji iznimka od opće zabrane članstva u upravnom vijeću ustanove iz članka 18. stavka 1. ZSSI/21-a, slijedom čega obveznik Domagoj Orlić, može za vrijeme obnašanja dužnosti ravnatelja Zavoda za prostorno uređenje Sisačko-moslavačke županije biti član Upravnog vijeća Županijske uprave za ceste Sisačko moslavačke županije, ali bez prava na naknadu u ovoj ulozi, osim prava na naknadu putnih i drugih opravdanih troškova.

Upućuje se obveznika da u roku od 60 dana od dana stupanja ZSSI/21-a na snagu, odnosno od 25. prosinca 2021. razriješi okolnost primanja naknade za obavljanje funkcije člana Upravnog vijeća Županijske uprave za ceste Sisačko moslavačke županije.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik, putem mail adrese
2. Objava na internetskoj stranici Povjerenstva
3. Pismohrana